钦定古今图书集成/明伦汇编/官常典/第294卷 > 阿鲁补
## 钦定古今图书集成/明伦汇编/官常典/第294卷 > 阿鲁补

按《金史冶诃传》：“阿鲁补，冶诃之子。为人魁伟多智略，
勇于战。未冠从军，下咸州、东京。辽人来取海州，从勃
堇麻吉往援，道遇重敌，力战，斩首千级。从斡鲁古攻
豪、懿州，以十馀骑破敌七百，进袭辽主。阿鲁补徇北
地，招降营帐二十四，民户数千。时已下西京，阇母攻

首百馀，获马六十。后辽兵三万出马邑之境，以千兵
击之，斩其将于阵。天会初，宋王宗望讨张觉于平州，
闻应州有兵万馀来援，遣阿鲁补与阿里带迎击之，
斩馘数千而还。复从其兄虞划率兵三千攻乾州，虞
划道病卒，代领其众。至乾州，降其军及营帐三十，获
印四十。与仆虺攻下义州。宗望伐宋，与郭药师战于
白河。宗望命阿鲁补以二谋克先登奋战，赏赉特异。
至汴，破淮南援兵，斩其二将。大军退次孟阳，姚平仲
夜以重兵来袭，阿鲁补适当其中，力战败之。既还，闻
大名、开德合兵十万馀来争河，至河上，知去敌尚远，
乃以轻兵夜发。诘旦至卫县，遇敌，斩首数千级，馀皆
溃去。师次邢州，滹沱桥已焚，阿鲁补先以偏师营于
水上，比军至而桥成。宗望嘉其功，出真定库物赏之，
为长胜军千户。及再伐宋，从宗望破敌于井陉，遂下
栾城。师自大名济河，阿鲁补屯于洺州之境。时康王
留相州、大名府，以兵来攻我营，阿鲁补乘夜以骑二
百潜出其后，反击败之。居数日，敌复来，苏统制以兵
二万先至，阿鲁补乘其未集，以三百骑出战，大败其
众，生擒苏统制，杀之。大军既克汴京，攻洺州，败大名
救兵，遂下洺州。从挞懒攻恩州还，洺人复叛，阿鲁补
先至城下，城中出兵来战，败之，执其守佐。遂与蒲鲁
懽取信德军，梁王宗弼取开德，阿鲁补以步兵五千
赴之。大名境内多盗，命阿鲁补留屯其地。贼犯莘县，
闻阿鲁补至，即溃去。追袭一昼夜，至馆陶，及之，皆俘
以归。从宗弼袭康王。既渡淮，阿鲁补以兵四千留和
州，总督江、淮间戍将，以讨未附郡县。遂攻下太平州，
隳其城。庐州叛，以偏师讨之，败其骑六千，擒三校。明
日，复破敌二万于慎县，斩首五百。张永合步骑数万
来战，阿鲁补兵止二千，敌围之，阿鲁补溃围力战，竟
败之，追杀四十里，获马三百而还。再攻庐州，与迪古
不败敌万众于拓皋。至庐州，骑兵五百出战，败之，斩
其二校。师还，宗弼趋陕西，道闻大名复叛，遣阿鲁补
经略之，独与译者至城下招之，大名果降。翌日，下令
“民间兵器悉上送官”，于是吏民安堵如故。为大名、开
德路都统。齐国建，阿鲁补屯兵于汴城外。天会十五
年，诏废齐国，已执刘麟，阿鲁补先入汴京备变。明年，
除归德尹，割河南地与宋，入为燕京内省使。宗弼复
河南，阿鲁补先济河，抚定诸郡。再为归德尹、河南路
都统。宋兵取河南地，宗弼召阿鲁补与许州韩常、颍
州大㚖、陈州赤盏晖皆会于汴，阿鲁补以敌在近，独
不赴。而宋将岳飞、刘光世等，果乘间袭取许、颍、陈三
州，旁郡皆响应。其兵犯归德者，阿鲁补连击败之，复
取亳、宿等州。河南平，阿鲁补功最。皇统五年，为行台
参知政事，授世袭猛安，兼合扎谋克。改元帅右监军，
婆速路统军，归德军节度使，累阶仪同三司。其在汴
时，尝取官舍材木，构私第于恩州。至是事觉，法当议
勋、议亲。海陵尝在军中，恶阿鲁补，诏曰：“若论勋劳，更
有过于此者。况官至一品，足以酬之。国家立法，贵贱
一也，岂以亲贵而有异也。”遂论死，年五十五。阿鲁补
以将家子从征伐，屡立功，历官有惠爱，得民心。及死，
人皆惜之。大定三年，赠仪同三司，诏以其子为右卫
将军，袭猛安及亲管谋克，赐银五百两、重彩二十端、
绢三百疋。